Αμεντέο της Σαβοΐας-Αόστας (1943-2021)

Ο **Αμεδαίος** (ιταλ. *Amedeo*, 27 Σεπτεμβρίου 1943 - 1 Ιουνίου 2021) του Οίκου της Σαβοΐας ήταν δούκας της Αόστα.
## Βιογραφία
Ο *Αμεδαίος Ουμβέρτος Κωνσταντίνος Γεώργιος Παύλος Ελένη Μαρία Φλωρέντιος Ζβονιμίρ* γεννήθηκε στη Βίλλα ντέλα Τσιστέρνα της Φλωρεντίας και ήταν το μοναδικό παιδί του Αίμωνος, 4ου Δούκα της Αόστας, και της Ειρήνης της Ελλάδας και της Δανίας, κόρης του Κωνσταντίνου Α΄ της Ελλάδας.

Τρεις μήνες πριν γεννηθεί, η Ιταλία παραδόθηκε στους Συμμάχους· ο πατέρας του, που είχε οριστεί βασιλιάς της Κροατίας, παραιτήθηκε. Οι Γερμανοί, ως τότε σύμμαχοι, άρχισαν την κατάληψη της Ιταλίας και ο Αμεδαίος εγκλείστηκε σε στρατόπεδο συγκέντρωσης στην Αυστρία μαζί με συγγενείς του. Μετά τη λήξη του πολέμου, το 1946 ένα δημοψήφισμα κατάργησε τη μοναρχία και οι απόγονοι της Σαβοΐας απαγορεύτηκε να ζουν στην Ιταλία. Ο πατέρας του έφυγε στην Αργεντινή και απεβίωσε το 1948 στο Μπουένος Άιρες. Τον διαδέχθηκε ως *5ος δούκας της Αόστα*, *πρίγκιπας των Τσιστέρνα και Μπελριγκουάρντο*, *[[μαρκήσιος]] της [[Βογκέρα]]* και κόμης του Ποντεράνο.

Σπούδασε στο Ναυτικό Κολλέγιο Μοροζίνι της Βενετίας και στη Βρετανία. Παρακολούθησε την Ναυτική Ακαδημία του Λιβόρνο, από όπου αποφοίτησε ως αξιωματικός του Ιταλικού Ναυτικού. Ήταν επίτιμο μέλος της Διοίκησης της Πενσυλβάνια του Στρατιωτικού Τάγματος της Πιστής Λεγεώνας των ΗΠΑ (ΣΤΠΠΗΠ, αγγλ. MOLLUS).

Έζησε με τη δεύτερη σύζυγό του στα περίχωρα του Καστιλιόν Φιμπόκκι της Τοσκάνης, κοντά στο Αρέτσο. Ασχολείτο με καλλιέργειες και ως μέρος της δραστηριότητάς του ήταν η παραγωγή του *Οίνος Σαβοΐα Αόστη*. Από το 1997 ήταν πρόεδρος του *Διεθνούς Ιδρύματος για τα Φυτά της Μεσογείου*. Το διάστημα 2003-2006 ήταν πρόεδρος επιτροπής, υπεύθυνης για να γίνει φυσικό καταφύγιο η νησίδα Βιβάρα, στα νοτιοδυτικά της νήσου Πρότσιντα, στη Νάπολη.

Ο Αμεδαίος ήταν τρίτος εξάδελφος του Βίκτωρος Εμμανουήλ, του κύριου κλάδο του Οίκου της Σαβοΐας. Ο γιος του Βίκτωρος Εμμανουήλ δεν έχει άρρενες απογόνους, έτσι στο μέλλον εκπρόσωπος του Οίκου θα γίνει κάποιος δούκας της Αόστα. Ο Αμεδαίος από το 1978 άρχισε να διεκδικεί την εκπροσώπηση του Οίκου της Σαβοΐας, αν και ανήκει στο νεότερο κλάδο της Αόστα, από τον 3ο εξάδελφό του, Βίκτωρα Εμμανουήλ, λόγω του ταραγμένου βίου εκείνου. Ο Βίκτωρ Εμμανουήλ κινήθηκε νομικά εναντίον του. Μάλιστα, το 2004 οι δύο τους διαπληκτίστηκαν στο Ανάκτορο Θαρθουέλα της Μαδρίτης.

## Οικογένεια
Το 1964 στη Σίντρα της Πορτογαλίας νυμφεύτηκε πρώτα τη δεύτερη εξαδέλφη του, Κλαυδία της Ορλεάνης, κόρη του Ερρίκου, Κόμη του Παρισιού, και είχαν τρία τέκνα:
* Μπιάνκα (γενν. 1966), παντρεύτηκε τον Γκιμπέρτο Καρμπονέλλο Τιμπέρτο Μαρία, Κόμη του Αρριβαμπένε Βαλέντι Γκοντζάγκα.
* Αϊμόνε  (γενν. 1967), αυτοαποκαλούμενος «δούκας της Απουλίας», παντρεύτηκε την Όλγα, κόρη του Μιχαήλ της Ελλάδας και της Μαρίνας Καρέλλα. Παιδιά τους είναι οι:
** Ουμπέρτο (γενν. 2009).
** Αμεντέο (γενν. 2011).
** Ιζαμπέλλα (γενν. 2012).
* Μαφάλντα (γενν. 1969), παντρεύτηκε πρώτα τον δον Αλεσσάντρο Ρούφο ντι Καλάμπρια-Σανταπώ ντέι πρίντσιπι ντι Παλατσόλο, ανιψιό της Πάολας, Βασίλισσας του Βελγίου. Αφού διαζεύχθηκε, παντρεύτηκε έπειτα τον ευγενή *Φραντσέσκο* Φεράντε Κάρλο Ναπολεόνε, 10ο Βαρόνο του Λομπάρντο ντι Σαν Kίρικο.

O Αμεδαίος διαζεύχθηκε την Κλαυδία επίσημα το 1976, αστικά το 1982 και με την εκκλησιαστική Ρότα τον Ιανουάριο του 1987. Το Μάρτιο του 1987 νυμφεύτηκε, στο παρεκκλήσιο της Βίλλα Σπενταλόττο στη Μπαγκερία της Σικελίας, τη Σίλβια, κόρη του Βιντσέντσο Πατερνό ντι Σπενταλόττο. Δεν απέκτησαν απογόνους.

Από την εκτός γάμου σχέση του με την Κυάρα φαν Ελινκουίτσεν, απέκτησε μία κόρη:
* *Τζινέβρα* Μαρία Γκαμπριέλλα φαν Ελινκουίτσεν (γενν. 2006), με το σύνδρομο Ντάουν. Ο Αμεδαίος Γ΄ ζήτησε δοκιμασία (test) πατρότητας και μετά από αυτό την αναγνώρισε. Το δικαστήριο τον υποχρέωσε να τη συντηρεί δια βίου.

## Τιμές και Διακρίσεις
* Ιππότης του Ανώτερου Τάγματος του Αγιοτάτου Ευαγγελισμού.
* Μεγαλόσταυρος του Τάγματος των Αγ. Μαυρικίου και Λαζάρου.
* Ιππότης της Τιμής και Αφοσίωσης του Βασιλικού, Στρατιωτικού Τάγματος του Αγ. Ιωάννη της Ιερουσαλήμ.

Ήταν πολίτης επί τιμή των πόλεων Αμπετόνε Τοσκάνης, Μαριλιάνο Καμπανίας και της νήσου Παντελλερία.

## Πρόγονοι



## Πινακοθήκη

File:Amedeo di Savoia Aosta con la madre.jpg|Με τη μητέρα του, Ειρήνη της Ελλάδας
File:Matrimonio Amedeo di Savoia Aosta e Claudia d'Orléans.jpg|Ο γάμος του στη Σίντρα της Πορτογαλίας.
File:Claudia d'Orléans e Amedeo di Savoia Aosta.jpg|Με τη σύζυγό του, Κλαυδία της Ορλεάνης.
File:Amedeo di Savoia Aosta e Claudia d'Orléans con Umberto II di Savoia.jpg|Με τον Ουμβέρτο Β΄ της Ιταλίας.
File:Amedeo di Savoia Aosta con moglie e figli.jpg|Η Κλαυδία με τα παιδιά τους: Μπιάνκα,  Μαφάλντα και Αϊμόνε.


## Παραπομπές


Κατηγορία:Οίκος της Σαβοΐας